Eskom sê wat die beurtkrag vooruitsigte vir Dinsdag is | Netwerk24
Eskom sê wat die beurtkrag vooruitsigte vir Dinsdag is
Deur Warda Meyer 12 Februarie 2019 05:08
Eskom sê vier van sy kragopwekkingseenhede wat probleme gegee het en tot die instelling van fase 4-beurtkrag gelei het, was teen Maandagaand weer op dreef en die oorblywende drie kragopwekkers behoort teen Dinsdagoggend weer te funksioneer.
Luidens 'n verklaring deur Eskom se raad het al sewe eenhede binne 'n kwessie van vyf uur afgeslaan, wat die inwerkingstelling van fase 4-beurtkrag genoodsaak het om druk op die nasionale netwerk te verlig.
Eskom het aanvanklik slegs beplan om Maandag fase 2- beurtkrag in te stel weens 'n tekort aan opwekkingsvermoë en 'n tekort aan diesel oor die naweek.
Pravin Gordhan, die minister van openbare ondernemings, het Maandag dringende samesprekings met Eskom se raad en uitvoerende bestuur gevoer na aanleiding van die huidige beurtkrag-krisis.
Die kragvoorsiener het langer as ses uur met die departement van openbare werke vergader om die oorsake van beurtkrag, insluitend "uitdagings by ou en nuwe kragstasies", te bespreek.
"Die raad is voorsien van 'n gedetailleerde analise oor bedryfsteurings by Eskom se nuwe bouprogramme, sowel as by sy vloot van ouer kragstasies," lui die verklaring.
Volgens Eskom is die Medupi- en Kusilie-kragstasies, die kern van Eskom se nuwe bouprogram, steeds nie betroubaar nie en lewer dit nie 'n betekenisvolle bydrae tot Eskom se kapasiteit nie.
"Teen Maandagaand is vier eenhede weer aanlyn gebring en word verwag dat die oorblywende drie teen môreoggend (Dinsdag) weer op dreef sal wees. Ons sal binne die volgende 24 uur 'n stelsels- en operasie-opdatering hê," sê Eskom in die verklaring.